Osvienčim 2. júla (TASR) - Nositeľ Nobelovej ceny mieru Elie Wiesel dnes v poľskom Osvienčime vyzval na spomínanie na zločiny národného socializmu. Existuje viacero miest, ktoré pripomínajú holokaust, to čo sa povie v Osvienčime však má mimoriadny význam, uviedol Wiesel na kongrese pri príležitosti 60. výročia založenia osvienčimského múzea.
"Čo sa z toho svet naučil? Čo sa tu môžeme naučiť?" spýtal sa Wiesel, svojho času tiež väzeň v osvienčimskom vyhladzovacom tábore. "Predovšetkým pravdu, že sa to stalo."
Wiesel vyjadril nádej, že jedného dňa sa v Osvienčime stretnú lídri krajín G8, "aby zistili, čo je dôležité, a čo nie". Zároveň zdôraznil, že vinu nesú len páchatelia. "Nikdy som neveril v kolektívnu vinu. Deti vrahov nie sú vrahmi, ale deťmi," povedal.
Prezident Medzinárodného osvienčimského výboru Noach Flug vyhlásil, že žiadne miesto nesymbolizuje barbarstvo národného socializmu tak, ako Osvienčim. Flug tábor prežil ako mladík, prišiel však o svoju rodinu. Práve preto, že Osvienčim symbolizuje najtemnejšiu kapitolu ľudských dejín, je dôležité, aby miesto zostalo zachované, povedal.
Poľský parlament 2. júla 1947 rozhodol, že priestory bývalého nacistického tábora zostanú navždy zachované a na mieste bude vytvorené múzeum pre dokumentáciu nacistických zločinov a ich obetí.
Múzeum a pamätníky doteraz navštívilo viac ako 30 miliónov ľudí z celého sveta. V rokoch 1940-45 nacisti v tábore vyvraždili 1,3-1,5 milióna ľudí, väčšinou židov z Poľska a Nemeckom okupovaných európskych krajín.